ઘાટકોપર (વેસ્ટ)ના જગડુશાનગરની ૨૭ સોસાયટીને મુંબઈ ઉપનગર કલેક્ટર ઑફિસમાંથી આવેલી જમીનના એરિયા બાબતની નોટિસથી આ વિસ્તારના ૫૦૦૦થી વધુ રહેવાસીઓમાં ફફડાટ ફેલાયો છે. આ નોટિસમાં સોસાયટીના પ્રૉપર્ટી–કાર્ડમાં દર્શાવવામાં આવેલા એરિયાથી ૩૦ ટકા જેટલો ઓછો એરિયા કલેક્ટર–ઑફિસના અધિકારીઓએ કરેલી મોજણીમાં દર્શાવવામાં આવ્યો છે જેનાથી આ સોસાયટીના પદાધિકારીઓમાં અચરજ ફેલાયું છે. વર્ષોથી જે પ્રૉપર્ટી–કાર્ડમાં દર્શાવેલા જમીનના ક્ષેત્રફળના આધારે સોસાયટી પ્રૉપર્ટી–ટૅક્સ ભરી રહી છે એમાં અચાનક ઘટાડો કઈ રીતે થઈ શકે એ સવાલ સૌને સતાવી રહ્યો છે. સ્થાનિક રહેવાસીઓને આ ઘટાડો ક્લેક્ટર–ઑફિસનો છબરડો છે કે તેમના બિલ્ડિંગના ડેવલપર દ્વારા રમાયેલી કોઈક રમત છે એ મુદ્દો જગડુશાનગરમાં ચર્ચાનો વિષય બન્યો છે એટલું જ નહીં, કલેક્ટર–ઑફિસે કરેલી મોજણીને ચૅલેન્જ કરવા માટે સોસાયટીના પદાધિકારીઓને ફક્ત આઠ દિવસનો જ સમય આપવામાં આવ્યો છે એનાથી પણ સોસાયટીના પદાધિકારીઓને આંચકો લાગ્યો છે.